b'\n_START_ARTICLE_\nDet n\xc3\xa6re \xc3\xb8sten\n_START_PARAGRAPH_\nDet n\xc3\xa6re \xc3\xb8sten (i motsetningen til Det fjerne \xc3\xb8sten) er et tvetydig begrep som dekker ulike land for, p\xc3\xa5 den ene siden, arkeologer og historikere, og p\xc3\xa5 den andre siden for politiske forskere, \xc3\xb8konomer og journalister. Begrepet ble opprinnelig benyttet p\xc3\xa5 nasjonene i Balkan i s\xc3\xb8r\xc3\xb8stlige Europa, men blir i dag benyttet generelt for \xc3\xa5 beskrive landene i s\xc3\xb8rvestlige Asia mellom Middelhavet og Iran, spesielt i en historisk kontekst._NEWLINE_\xc3\x98sten som helhet er i dag en lite brukt vestlig betegnelse p\xc3\xa5 Asia. \xc2\xabDet n\xc3\xa6re orienten\xc2\xbb er en annen betegnelse som ogs\xc3\xa5 betyr det samme, men som n\xc3\xa5 synes \xc3\xa5 v\xc3\xa6re p\xc3\xa5 vei ut av moderne norsk spr\xc3\xa5kbruk. I moderne historie og politikk benyttes i dag som regel begrepet Midt\xc3\xb8sten._NEWLINE_Begrepet \xc2\xabDet n\xc3\xa6re \xc3\xb8sten\xc2\xbb (engelsk Near East) kom i bruk p\xc3\xa5 1890-tallet da de europeiske stormaktene m\xc3\xb8tte to kritiske situasjoner i \xc2\xab\xc3\xb8st\xc2\xbb: F\xc3\xb8rste kinesisk-japanske krig (1894\xe2\x80\x931895) skjedde i \xc2\xabDet fjerne \xc3\xb8sten\xc2\xbb mens folkemordet p\xc3\xa5 armenerne og ustabilitet som involverte Kreta og den historiske regionen Makedonia skjedde i \xc2\xabDet n\xc3\xa6re \xc3\xb8sten\xc2\xbb. Den britiske arkeologen D.G. Hogarth utga boken The Nearer East i 1902 som bidro til \xc3\xa5 definere begrepet og dets omfang, iberegnet Albania, Montenegro, s\xc3\xb8rlige Serbia og Bulgaria, Hellas, Egypt, alle de osmanske landene, hele Den arabiske halv\xc3\xb8ya og de vestlige delene av Iran._NEWLINE_I en amerikansk synsvinkel er det en generell enighet om listen av land som inng\xc3\xa5r i \xc2\xabDet n\xc3\xa6re \xc3\xb8sten\xc2\xbb i den n\xc3\xa5v\xc3\xa6rende politiske sammenhengen er den som blir definert i henhold til omfanget av aktiviteter for departementskontoret Bureau of Near Eastern Affairs i det amerikanske utenriksdepartementet og Washington Institute for Near East Policy. Kun Tyrkias klassifikasjon er uklar. Mens alle de nordafrikanske landene er inkludert er derimot landene i Transkaukasus (Armenia, Georgia, Aserbajdsjan) ikke en del av Det n\xc3\xa6re \xc3\xb8sten i moderne, amerikansk sammenheng._NEWLINE_I norsk sammenheng inkluderer man ikke de nordafrikanske statene i Det n\xc3\xa6re \xc3\xb8sten, langt mindre i begrepet Midt\xc3\xb8sten.'